CELEX: 32021R0412
Language: lv
Date: 2021-03-08 00:00:00
Title: Komisijas Īstenošanas regula (ES) 2021/412 (2021. gada 8. marts), ar ko attiecībā uz barības piedevas etoksihīna atļaujas apturēšanas pārskatīšanu groza Īstenošanas regulu (ES) 2017/962 (Dokuments attiecas uz EEZ)

9.3.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 81/30
               
            
         KOMISIJAS ĪSTENOŠANAS REGULA (ES) 2021/412
         (2021. gada 8. marts),
         ar ko attiecībā uz barības piedevas etoksihīna atļaujas apturēšanas pārskatīšanu groza Īstenošanas regulu (ES) 2017/962
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 1831/2003 (2003. gada 22. septembris) par dzīvnieku ēdināšanā lietotām piedevām (1) un jo īpaši tās 13. panta 2. punktu,
         tā kā:
         
                     (1)
                  
                  
                     Pamatojoties uz Eiropas Pārtikas nekaitīguma iestādes (“Iestāde”) 2015. gada 21. oktobra atzinumu (2), kurā nebija iespējams izdarīt secinājumus par piedevas drošumu un iedarbīgumu, jo pieteikuma iesniedzējs kopumā nebija iesniedzis datus atļaujas piešķiršanas procedūras ietvaros, ar Komisijas Īstenošanas regulu (ES) 2017/962 (3) tika apturēta piedevas etoksihīna lietošanas atļauja.
                  
               
                     (2)
                  
                  
                     Piedevas etoksihīna atļauja tika apturēta līdz brīdim, kad pieteikuma iesniedzējs iesniegs un novērtēs papildu datus saskaņā ar grafiku, kurā prioritārā secībā uzskaitīti secīgi veicamie pētījumi. Saskaņā ar šo grafiku pēdējā šāda pētījuma rezultātiem vajadzēja būt pieejamiem vēlākais 2018. gada jūlijā.
                  
               
                     (3)
                  
                  
                     Saskaņā ar Īstenošanas regulu (ES) 2017/962 apturēšanas pasākums ir jāpārskata vēlākais līdz 2020. gada 31. decembrim pēc vajadzīgo papildu datu pienācīgas izvērtēšanas.
                  
               
                     (4)
                  
                  
                     Lai gan pieteikuma iesniedzējs ir iesniedzis secīgus papildu datu kopumus, būtiski aizkavējās datu virknes ģenerēšana, jo īpaši attiecībā uz piedevas etoksihīna vides nekaitīguma pierādīšanu. Šo kavējumu iemesli cita starpā ir nepieciešamība uzsākt turpmākus pētījumus, lai izpildītu īpašās datu prasības, kas noteiktas Komisijas Regulā (EK) Nr. 429/2008 (4) un ar to saistītajos Iestādes sīki izstrādātajos norādījumos, un grūtības atrast konkrētu pētījumu veikšanai piemērotas laboratorijas vai testēšanas telpas.
                  
               
                     (5)
                  
                  
                     Pieteikuma iesniedzējs papildu datus par vides riska novērtējumu pēdējo reizi iesniedza 2020. gada septembrī. Atkarībā no Iestādes veiktā šo papildu datu novērtējuma iznākuma nevar izslēgt, ka pieteikuma iesniedzējam joprojām var pieprasīt sniegt papildu informāciju un datus.
                  
               
                     (6)
                  
                  
                     Ņemot vērā iepriekš minēto, Iestādei būtu jādod pietiekami daudz laika, lai tā varētu pabeigt visas papildinformācijas un datu, ko pieteikuma iesniedzējs iesniedzis vai kas tam vēl jāiesniedz, novērtēšanas procesu, lai pierādītu piedevas etoksihīna drošumu un iedarbīgumu. Tāpēc ir lietderīgi atlikt apturēšanas pasākuma pārskatīšanu līdz novērtēšanas procesa pabeigšanai. Jaunais pārskatīšanas termiņš būtu jānosaka, ņemot vērā aplēsto maksimālo laiku, kas vajadzīgs šādai pabeigšanai. Jebkurā gadījumā apturēšanas pasākums būtu jāpārskata, ja novērtēšanas procesā Iestāde pieņem nelabvēlīgu atzinumu par piedevas etoksihīna drošumu vai iedarbīgumu.
                  
               
                     (7)
                  
                  
                     Tāpēc Īstenošanas regula (ES) 2017/962 būtu attiecīgi jāgroza.
                  
               
                     (8)
                  
                  
                     Ņemot vērā to, ka Īstenošanas regula (ES) 2017/962 ir jāpārskata vēlākais līdz 2020. gada 31. decembrim, šai regulai būtu jāstājas spēkā steidzamības kārtā, lai līdz minimumam samazinātu jebkādu juridisko vakuumu.
                  
               
                     (9)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Īstenošanas regulas (ES) 2017/962 grozījums
            Īstenošanas regulas (ES) 2017/962 5. pantu aizstāj ar šādu:
            
               
                  “5. pants
                  Pārskatīšana
                  Šo regulu pārskata vēlākais līdz 2022. gada 31. decembrim un jebkurā gadījumā pēc tam, kad Iestāde ir pieņēmusi nelabvēlīgu atzinumu par piedevas etoksihīna drošumu un iedarbīgumu.”
               
            
         
         
            2. pants
            Stāšanās spēkā
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 8. martā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 268, 18.10.2003., 29. lpp.
         
         
            (2)  The EFSA Journal 2015; 13(11):4272.
         
            (3)  Komisijas Īstenošanas regula (ES) 2017/962 (2017. gada 7. jūnijs), ar ko aptur etoksihīna kā barības piedevas visu sugu un kategoriju dzīvniekiem atļauju (OV L 145, 8.6.2017., 13. lpp.).
         
            (4)  Komisijas Regula (EK) Nr. 429/2008 (2008. gada 25. aprīlis), ar ko paredz sīki izstrādātus noteikumus, lai piemērotu Eiropas Parlamenta un Padomes Regulu (EK) Nr. 1831/2003 attiecībā uz pieteikumu sagatavošanu un noformēšanu un barības piedevu novērtēšanu un apstiprināšanu (OV L 133, 22.5.2008., 1. lpp.).